CELEX: 32019D2210
Language: hr
Date: 2019-12-19 00:00:00
Title: Provedbena Odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost

23.12.2019   
               
               
                  HR
               
               
                  Službeni list Europske unije
               
               
                  L 332/155
               
            
         PROVEDBENA ODLUKA VIJEĆA (EU) 2019/2210
         od 19. prosinca 2019.
         o izmjeni Provedbene odluke 2013/677/EU kojom se Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     U skladu s člankom 285. Direktive 2006/112/EZ, države članice koje nisu koristile mogućnost prema članku 14. Druge direktive Vijeća 67/228/EEZ (2) mogu izuzeti od poreza na dodanu vrijednost („PDV”) porezne obveznike čiji godišnji promet nije veći od 5 000 EUR ili protuvrijednosti tog iznosa u nacionalnoj valuti.
                  
               
                     (2)
                  
                  
                     Provedbenom odlukom Vijeća 2013/677/EU (3) Luksemburgu je odobrena primjena posebne mjere kojom se odstupa od članka 285. Direktive 2006/112/EZ („mjera odstupanja”) te se od PDV-a izuzimaju porezni obveznici čiji godišnji promet nije veći od 25 000 EUR. Mjera odstupanja odobrena je do 31. prosinca 2016.
                  
               
                     (3)
                  
                  
                     Provedbena odluka 2013/677/EU izmijenjena je Provedbenom odlukom Vijeća (EU) 2017/319 (4) kako bi se Luksemburgu odobrilo da od PDV-a izuzme porezne obveznike čiji godišnji promet nije veći od 30 000 EUR. To odobrenje primjenjuje se do 31. prosinca 2019. ili do stupanja na snagu direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća, ovisno o tome što nastupi prije. Ta direktiva još nije donesena.
                  
               
                     (4)
                  
                  
                     Luksemburg je pismom evidentiranim u Komisiji 2. svibnja 2019. zatražio odobrenje za nastavak primjene mjere odstupanja nakon 31. prosinca 2019. te istodobno za povećanje praga s 30 000 EUR na 35 000 EUR.
                  
               
                     (5)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je pismom od 21. lipnja 2019. obavijestila ostale države članice o zahtjevu Luksemburga. Pismom od 24. lipnja 2019. Komisija je obavijestila Luksemburg da ima sve informacije potrebne za procjenu zahtjeva.
                  
               
                     (6)
                  
                  
                     Prema informacijama koje je naveo Luksemburg razlozi za mjeru odstupanja ostali su uglavnom nepromijenjeni. Mjerom odstupanja smanjuju se administrativno opterećenje i troškovi usklađivanja kako za mala poduzeća tako i za porezna tijela pa se stoga time pomaže pojednostavnjenje postupka naplate PDV-a. Luksemburg procjenjuje da bi povećanje praga za izuzeće na 35 000 EUR moglo utjecati na 1 106 poreznih obveznika, što odgovara udjelu od 1,5 % poreznih obveznika registriranih za PDV u Luksemburgu u 2017. Takvim povećanjem praga stoga bi se dodatno smanjilo administrativno opterećenje i troškovi usklađivanja te pomoglo dodatnom pojednostavnjenju postupka naplate poreza.
                  
               
                     (7)
                  
                  
                     Mjera odstupanja nije obvezna za porezne obveznike, a takva će i ostati. Porezni obveznici i dalje će moći odabrati primjenu uobičajenih odredaba PDV-a u skladu s člankom 290. Direktive 2006/112/EZ.
                  
               
                     (8)
                  
                  
                     Prema informacijama koje je dostavio Luksemburg mjera odstupanja s povišenim pragom imat će zanemariv utjecaj na ukupni iznos poreznog prihoda Luksemburga koji je naplaćen u fazi konačne potrošnje.
                  
               
                     (9)
                  
                  
                     Mjera odstupanja s povišenim pragom neće negativno utjecati na vlastita sredstva Unije koja proizlaze iz PDV-a jer će Luksemburg izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (5).
                  
               
                     (10)
                  
                  
                     S obzirom na mogući pozitivan učinak mjere odstupanja na smanjenje administrativnog opterećenja i troškova usklađivanja za mala poduzeća i za porezna tijela, i s obzirom nepostojanje bilo kakvog znatnog utjecaja na ukupno ostvareni prihod od PDV-a, Luksemburgu bi trebalo odobriti nastavak primjene mjere odstupanja tijekom dodatnog razdoblja i povećanje praga na 35 000 EUR za to razdoblje.
                  
               
                     (11)
                  
                  
                     Produljenje mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Stoga je primjereno Luksemburgu odobriti nastavak primjene mjere odstupanja do 31. prosinca 2022. Međutim, ako se donese direktiva o izmjeni članaka 281. do 294. Direktive 2006/112/EZ o posebnoj odredbi za mala poduzeća i ako datum od kojeg se moraju primjenjivati nacionalne odredbe potrebne za usklađivanje s tom direktivom nastupi prije 31. prosinca 2022., mjeru odstupanja trebalo bi prestati primjenjivati u trenutku u kojem se počnu primjenjivati te nacionalne odredbe.
                  
               
                     (12)
                  
                  
                     Provedbenu odluku 2013/677/EU trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članci 1. i 2. Provedbene odluke 2013/677/EU zamjenjuju se sljedećim:
            
               
                  „Članak 1.
                  
                  Odstupajući od članka 285. Direktive 2006/112/EZ, Luksemburgu se odobrava da od PDV-a izuzme porezne obveznike čiji godišnji promet nije veći od 35 000 EUR.
               
               
                  Članak 2.
                  Ova Odluka primjenjuje se do ranijeg od sljedeća dva datuma:
                  
                              (a)
                           
                           
                              31. prosinca 2022.;
                           
                        
                              (b)
                           
                           
                              datuma od kojeg države članice moraju primjenjivati bilo koje nacionalne odredbe koje su dužne donijeti u slučaju donošenja direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća.”.
                           
                        
            
         
         
            Članak 2.
            Ova Odluka proizvodi učinke od dana priopćenja.
            Ova Odluka primjenjuje se od 1. siječnja 2020.
         
         
            Članak 3.
            Ova je Odluka upućena Velikom Vojvodstvu Luksemburgu.
         
         
            Sastavljeno u Bruxellesu 19. prosinca 2019.
            
               
                  Za Vijeće
               
               
                  Predsjednica
               
               K. MIKKONEN
            
         
         
            (1)  SL L 347, 11.12.2006., str. 1.
         
            (2)  Druga direktiva Vijeća 67/228/EEZ od 11. travnja 1967. o usklađivanju zakonodavstava država članica u vezi s porezima na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303).
         
            (3)  Provedbena odluka Vijeća 2013/677/EU od 15. studenoga 2013. kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 33.).
         
            (4)  Provedbena odluka Vijeća (EU) 2017/319 od 21. veljače 2017. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 47, 24.2.2017., str. 7.).
         
            (5)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).